Skaapboere belê toenemend in presisietoerusting - KLK
Skaapboere belê toenemend in presisietoerusting
Voorheen het dit Mnr. Kobus Horne van Riversdal, ses ure geduur om 1 200 ooie te weeg. Deesdae duur dit slegs drie ure met helfte van die werkers wat vroeër daarvoor nodig was.
Dit is nadat hy onlangs 'n nuwe outomatiese vyfrigting-sorteerskaal met krale in die vorm van 'n wawiel daaromheen op sy plaas geïnstalleer het. Met dié sorteerskaal word verskillende groepe skape met outomatiese swaaihekke vanaf die skaal na die onderskeie krale afgekeer.
'n Skaalrekenaar lees outomaties elke dier se elektroniese oorplaatjie en teken die besonderhede op 'n rekenaarstelsel aan. Dié plaatjie vorm die kern van die presisiestelsel. Dit kan volkome naspeurbaarheid verseker omdat enige inligting oor 'n dier daarop vasgelê kan word. Dit sluit van ouerskapinligting tot groeidata in.
Die skandeerder, wat deel van die stelsel vorm, kan elke ooi se individuele inligting laai – byvoorbeeld of sy 'n twee- of eenling gehad het, watter ram haar gedek het, en of sy in haar eerste of tweede siklus gevat het. Daar kan ook presies rekord gehou word van die afsonderlike ooie se wolvaggewigte.
As die stelsel reg gebruik word, stel dit 'n boer in staat om so gou moontlik swak groeiers uit te skot sodat hy nie onnodig voer op hulle vermors nie. Die stelsel laat boere ook toe om te verseker dat vervangingsooie nooit gewig verloor nie en dus altyd 'n optimale dragtigheidskoers handhaaf.
Skaapboere, veral dié met voerkrale op die plaas, beweeg in die rigting van presisietoerusting om meer noukeurig te kan meet en weet.
Benewens presisiebestuur is volkome naspeurbaarheid die ander groot voordeel wat hierdie soort stelsels bied.
Lees meer oor dié stelsel op Landbou.com
PreviousPrevious post:Breeding cattle for greater efficiency and sustained profitNextNext post:RPO's vision for the red meat industry